b"\n_START_ARTICLE_\nGilles Perrault\n_START_SECTION_\nBiografia\n_START_PARAGRAPH_\nVa estudiar a l'Institut d'Etudes politiques a Par\xc3\xads i va treballar com a advocat durant cinc anys._NEWLINE_Despr\xc3\xa9s de l'\xc3\xa8xit que t\xc3\xa9 el seu assaig Les Parachutistes, inspirat pel seu servei militar a Alg\xc3\xa8ria, es fa periodista amb reportatges sobre l'\xc3\x8dndia de Nehru, els Jocs Ol\xc3\xadmpics de T\xc3\xb2quio de 1964 i els problemes dels afroamericans en els Estats Units. Despr\xc3\xa9s va realitzar recerques sobre aspectes poc coneguts de la Segona Guerra Mundial._NEWLINE_Amb Le Secret du Jour J (1964) guanya un premi del Comit\xc3\xa8 d'action de la R\xc3\xa9sistance i es ven b\xc3\xa9 internacionalment. L'Orchestre Rouge (1967) t\xc3\xa9 encara m\xc3\xa9s \xc3\xa8xit. En 1969 Perrault publica una novel\xc2\xb7la, Le Dossier 51. En 1978 publica Le Pull-over rouge, una enquesta sobre l'afer Christian Ranucci sobre la culpabilitat del qual n'expressa dubtes.  El 1990 va ser condemnat, despr\xc3\xa9s d'una den\xc3\xbancia per difamaci\xc3\xb3 presentada pels agents de policia que van realitzar la investigaci\xc3\xb3, a pagar 40.000 francs en concepte de danys a cada reclamant, sent\xc3\xa8ncia confirmada per la Cort de Cassaci\xc3\xb3 i augmentada fins 70.000 francs per policia difamat. En 2008 torna a ser condemnat per difamar la policia en els seus escrits sobre el cas Ranucci (incloses en el seu tercer llibre sobre el cas, L'Ombre de Christian Ranucci, publicat en 2006) a pagar 5.000 euros a cadascun dels quatre policies difamats., sent\xc3\xa8ncia confirmada en apel\xc2\xb7laci\xc3\xb3 en 2009 i augmentada fins a 10.000 euros per cada reclamant. _NEWLINE_En 1980 va crear la s\xc3\xa8rie de TV Julien Fontanes, magistrat amb Jean Cosmos. En 1991 va publicar El nostre amic el rei, en el qual descriu el r\xc3\xa8gim de terror, les tortures i les desaparicions al Marroc de Hassan II. El llibre va ser objecte d'una gran pol\xc3\xa8mica at\xc3\xa8s que fins llavors a Fran\xc3\xa7a se solia transmetre una imatge positiva del rei del Marroc, principal aliat en el m\xc3\xb3n \xc3\xa0rab (d'aqu\xc3\xad el t\xc3\xadtol del llibre). El Marroc va emprendre infructuoses accions judicials per impedir la publicaci\xc3\xb3 i la difusi\xc3\xb3 de l'obra, que \xc3\xb2bviament va ser objecte d'una fulminant censura al Marroc, on malgrat tot va circular. A la revolada generada per aquesta obra, que desvetllava davant el gran p\xc3\xbablic l'exist\xc3\xa8ncia de presons secretes, centres de tortures i centenars de detinguts desapareguts, es va afegir aquest mateix any un informe d'Amnistia Internacional sobre desaparicions. La pressi\xc3\xb3 que tots dos documents van exercir sobre la classe pol\xc3\xadtica francesa, nord-americana i d'altres pa\xc3\xafsos aliats del r\xc3\xa8gim de Hassan II es va traduir en l'alliberament de centenars de detinguts desapareguts supervivents i el tancament de les presons secretes, donant fi aix\xc3\xad a l'\xc3\xa8poca de la hist\xc3\xb2ria marroquina coneguda com a anys de plom. En 1992 va participar com a testimoni de la defensa en el judici a Fran\xc3\xa7a del militant d'ETA Jos\xc3\xa9 Javier Zabaleta El\xc3\xb3segui, Baldo._NEWLINE_El seu llibre Le Gar\xc3\xa7on aux yeux gris va ser adaptat per Andr\xc3\xa9 T\xc3\xa9chin\xc3\xa9 per a la pel\xc2\xb7l\xc3\xadcula Les \xc3\x89gar\xc3\xa9s."